«Коми Республика да Индия костын эмӧсь ыджыд позянлунъяс экономика да культура юкӧнъясын сӧвмӧдны ӧтвылысь удж ӧта-мӧдлы пӧльза вайӧмӧн»

Юӧр сетан технологияясын да промышленносьтын ӧтувъя балаяс збыльмӧдан позянлунъяс йылысь, а сідзжӧ культура да велӧдан да наука йитӧдъяс йылысь сёрнитісны Сыктывкарын удж серти паныдасьлігӧн Коми Республикаса Юралысьӧс вежысь Александр Буров да Санкт-Петербургын Индияса генеральнӧй консул господин Вишвас Сапкал.

«Коми Республикаса Веськӧдлан котыр серти, войтыркостса ёртасьӧм сӧвмӧдӧмыс лоӧ зэв тӧдчанаторйӧн, - пасйис Коми Республикаса Юралысьӧс вежысь. – А талун Россия зэв топыда уджалӧ Индиякӧд экономика юкӧнъясын, кутӧ зумыд йитӧдъяс наукаын да культураын. Кӧть талун Коми Республика да Индия костын товарооборотыс зэв ичӧт, лыддя, мый кыкнанладорас эм позянлун экономика юкӧнъясын сӧвмӧдны ӧтув удж. Сёрниыс мунӧ мупытшса озырлунъяс перъян юкӧнын да вӧр промышленносьт комплексын инвестиция балаяс збыльмӧдӧм йылысь. Эм позянлун сӧвмӧдны видз-му овмӧс, транспорт инфраструктура да нӧшта республикаын выль тӧдчана юкӧн – туризм».

А. Буров торйӧн пасйис, мый Коми Республикаса Веськӧдлан котыр зільӧ кутны йитӧдъяс велӧдан да культура юкӧнын. Том йӧзлӧн воӧ ыджыд тӧдчанлун сетсьтӧ сы вылӧ, медым быдмысь войтыр туялісны история, культура да традицияяс, сы лыдын и Индия республикалысь.

«Тайӧ петкӧдчӧ челядьлӧн уджъясысь, мыйяс пырӧны «Индия менам синъясӧн» конкурсӧ. Найӧс ті верминныд талун донъявны Коми Республикаса Юралысь бердын Искусствояс гимназияын», - гӧгӧрвоӧдіс республикаса Юралысьӧс вежысь.

Индияса генконсул аттьӧаліс республикаса веськӧдлысьясӧс пӧся примитӧмысь да пасйис, мый водзӧ вылӧ Индия кутас паськӧдны Коми Республикакӧд йитӧдъяссӧ культураын, велӧдан уджтасъяс збыльмӧдӧмын, сы лыдын хинди кыв велӧдӧмын. Та кындзи, Коми Республикаса Веськӧдлан котыр кӧсйысис котыртны дінмуын выставка-вузасьӧм, кытчӧ пырасны Индияса ичӧт да шӧр асшӧр уджалысьяслӧн вузӧсъяс. Сідзжӧ дінмуса веськӧдлысьяс сетісны бур кыв, медым нуӧдны Сыктывкарын Индия кино лунъяс. Вишвас Сапкал серти, талун роч кыв вылӧ вуджӧдӧма ӧнія кинематогрфистъяслӧн квайт индийскӧй картина, кутшӧмъяс, дерт жӧ, аддзасны ассьыныс видзӧдысьясӧс Сыктывкарын.

Санкт-Петербургын Индияса генконсул шуис, мый кутӧ лача топыд йитӧдъяс вылӧ юӧр сетан технологияясын, мусир перйӧм да транспортируйтӧм вылӧ оборудование вӧчӧмын, а сідзжӧ фармацияын.

Ассяньыс А. Буров висьталіс, мый республикаын уджӧ пыртӧм вылӧ дасьтӧма титанӧвӧй коагулянт вӧчан проект, мый серти эм позянлун сетны фармацевтика промышленносьтлы зэв колана сӧдз ва.

Паныдасьӧмсӧ кывкӧрталігӧн кыкналадорыс сёрнитчисны ыстыны торъя мероприятиеяс видлалӧм вылӧ да нуӧдан кадсӧ стӧчмӧдӧм вылӧ вӧзйӧмъяс.

Индияысь делегация ветліс «Сыктывкарса промкомбинат» ВАК-ӧ, кӧні гӧсьтъяслы шыбитчис синмӧ войвывса пуысь вӧр материалъяс лӧсьыд дон серти ньӧбны позянлун, сідзжӧ ветліс юркарса «Искусствояс школаӧ» да РНА УРю КНШ-лӧн Геология институтса музейӧ.